CENTELไตรมาส3กำไรสุทธิโต122%
โรงแรมเซ็นทรัลพลาซาแจ้งผลประกอบการไตรมาส3 กำไรโต122% รายได้รวม2.8พันล้าน
30 ต.ค. 2565

โรงแรมเซ็นทรัลพลาซาแจ้งผลประกอบการไตรมาส3 กำไรโต122% รายได้รวม2.8พันล้าน
บริษัทโรงแรมเซ็นทรัล พลาซา(CENTEL )แจ้งผลประกอบการในไตรมาส 3/2554พลิกจากขาดทุนสุทธิช่วงเดียวกันของปีก่อน 144.2 ล้านบาท เป็นกำไรสุทธิ 31.9 ล้านบาท เพิ่มขึ้น  122.1%ด้วยจำนวนรายได้รวม 2,800.1 ล้านบาท เพิ่มขึ้น 646.3 ล้านบาท หรือ 30% เมื่อเทียบกับช่วงเดียวกันของปีที่ผ่านมา เนื่องจากการฟื้นตัวของธุรกิจโรงแรมและการท่องเที่ยวไทยยังดำเนินมาอย่างต่อเนื่องตั้งแต่ต้นปี 
การเจริญเติบโตทางด้านเศรษฐกิจ (GDP) ของประเทศไทยในช่วงเวลาดังกล่าวได้ส่งผลดีต่อธุรกิจอาหาร 
รายได้รวมที่เพิ่มขึ้น 30% ในไตรมาส 3/2554 มาจากการเพิ่มขึ้นของรายได้ธุรกิจโรงแรม 32.6% และรายได้ธุรกิจอาหาร 28.2% ช่วยผลักดันให้ผลประกอบการพลิกฟื้นจาก ในขณะที่กำไรก่อนดอกเบี้ยจ่ายและค่าเสื่อมราคา (EBITDA) เท่ากับ 480.2 ล้านบาท เพิ่มขึ้น 96.9% 
กลุ่มธุรกิจโรงแรมของ CENTEL มีอัตราการเข้าพักเฉลี่ย 62.5% ปรับตัวดีขึ้นอย่างเด่นชัดเมื่อเทียบกับช่วงเวลาเดียวกันของปี 2553 (ไตรมาส 3/2553: 53.2%) เนื่องจากการฟื้นตัวของโรงแรมเซ็นทาราแกรนด์ และศูนย์ประชุมบางกอกคอนเวนชั่นเซ็นเตอร์ เซ็นทรัลเวิล์ด ซึ่งมีอัตราการเข้าพัก 78.9% (ไตรมาส 3/2553: 45.7% ซึ่งมีเหตุการณ์การชุมนุมทางการเมือง) และอัตราการเข้าพักที่ดีของโรงแรมเซ็นทารา แกรนด์ บีช รีสอร์ท ภูเก็ต
ค่าห้องพักเฉลี่ยสำหรับไตรมาส 3/2554 อยู่ที่ 3,135 บาท เพิ่มขึ้น 10.6% จากไตรมาสเดียวกันของปีที่ผ่านมา เป็นผลจากผลดำเนินการที่ดีของโรงแรมเซ็นทาราแกรนด์มิราจ บีช รีสอร์ท พัทยา โรงแรมเซ็นทารา แกรนด์ บีช รีสอร์ท ภูเก็ต และการฟื้นตัวของโรงแรมเซ็นทาราแกรนด์ และศูนย์ประชุมบางกอกคอนเวนชันเซ็นเตอร์ เซ็นทรัลเวิลด์ ส่งผลให้รายได้รวมธุรกิจโรงแรมไตรมาส 3/2554 เท่ากับ 1,170 ล้านบาท เพิ่มขึ้น 32.6% (ไตรมาส 3/2553: 882.1 ล้านบาท)
สำหรับธุรกิจอาหารในไตรมาส 3/2554 มีรายได้รวม 1,630.1 ล้านบาท เพิ่มขึ้น 358.5 ล้านบาท หรือ 28.2% (ไตรมาส 3/2553: 1,271.6 ล้านบาท) เป็นผลจากการขยายสาขา การส่งเสริมการขาย รวมถึงการพัฒนาผลิตภัณฑ์อย่างต่อเนื่อง นอกจากนี้ มีการเปิดตัวแบรนด์ Yoshinoya และการเข้าซื้อกิจการ Ootoya จำนวน 33 สาขา 
ณ ไตรมาส 3/2554 มีจำนวนสาขาโดยรวม 576 สาขา เพิ่มขึ้น 75 สาขา หรือ 15% (ไตรมาส 3/2553: 501 สาขา) ส่วนอัตราการเติบโตจากสาขาเดิม (Same-Store-Sales Growth) เท่ากับ 13.1% (ไตรมาส 3/2553: 14.5%) และอัตราการเติบโตของยอดขายรวมทุกสาขา (Total-System-Sales Growth) เท่ากับ 23.7% (ไตรมาส 3/2553: 18.1%)
เมื่อพิจารณาภาพรวมของผลการดำเนินงานทั้งสามไตรมาส ซึ่งแต่ละไตรมาสมีผลการดำเนินงานที่ดี รายได้รวมทั้งหมด 8,431.2 ล้านบาท เพิ่มขึ้น 1,711.6 ล้านบาท เติบโต 25.5% จากช่วงเวลาเดียวกันของปีที่ผ่านมา ธุรกิจโรงแรมมีรายได้รวม 3,739.4 ล้านบาท เติบโต 27.9% ส่วนธุรกิจอาหารมีรายได้รวม 4,691.8 ล้านบาท เติบโต 23.6% 
กำไรก่อนดอกเบี้ยจ่ายและค่าเสื่อมราคา (EBITDA) เท่ากับ 1,791.4 ล้านบาท เพิ่มขึ้น 61.2% และมีกำไรสุทธิ 475.4 ล้านบาท เพิ่มขึ้น 620.7 ล้านบาท หรือ 427.1% จากช่วงเวลาเดียวกันของปี 2553 (โดยขาดทุนสุทธิ 145.3 ล้านบาท) 
จากผลการดำเนินงานที่กล่าวมา ได้แสดงถึงความสำเร็จทางด้านธุรกิจโรงแรมและธุรกิจอาหาร รวมถึงแนวโน้มการเติบโตของธุรกิจโรงแรมและอาหาร ถึงแม้ว่าในปัจจุบันจะได้รับผลกระทบจากปัญหาน้ำท่วมในบางพื้นที่ บริษัทฯ ยังคงติดตามและประเมินสถานการณ์เพื่อให้ผลการดำเนินงานเป็นไปตามเป้าหมายที่วางไว้